google/wiki40b huggingface dataset:
Θέμις (Εθνικό Αρχαιολογικό Μουσείο αρ. 231)

Περιγραφή

Είναι από μάρμαρο της Πεντέλης. Λείπουν το δεξί χέρι από τον αγκώνα, το οποίο ήταν πρόσθετο, το άκρο αριστερό χέρι και μερικά μικρά τμήματα από το πηγούνι και τη μύτη. Κατά τα λοιπά το άγαλμα είναι άρτιο. Στο βάθρο υπάρχει επιγραφή.
Η θεά παρουσιάζεται όρθια να στέκει στηριζόμενη στο αριστερό πόδι. Το δεξί είναι λίγο προς τα πίσω και αρκετά λυγισμένο γόνατο. Είναι ντυμένη με χιτώνα, ζώνη κάτω από τους μαστούς, και ιμάτιο που κατεβαίνει από τον αριστερό ώμο. Η κεφαλή με το λαιμό και μέρη του θώρακα είναι ένθετη. Στα μαλλιά φοράει ταινία, ενώ η κόμμωση αποτελείται από μικρά ομοιόμορφα πλοκάμια. Το άγαλμα φέρει ίχνη χρωματισμού.
Στο βάθρο του αγάλματος υπάρχει η επιγραφή «ΜΕΓΑΚΛΗΣ ΜΕΓΑΚΛ[ΕΟΥ]Σ ΡΑΜΝΟΥΣΙΟΣ ΑΝΕΘΗΚΕΝ ΘΕΜΙΔΙ ΣΤΕΦΑΝΨΘΕΙΣ ΥΠΟ ΤΩΝ ΔΗΜΟΤΩΝ ΔΘΚΑΙΟΣΥΝΗΣ ΕΝΕΚΑ Ε[ΠΙ Ι]ΕΡΕΙΑΣ ΚΑΛΛΙΣΤΟΥΣ (ΦΕΙΔΟΣΤΡΑΤΗΣ ΝΕΜΕΣΕΙ ΙΕΡΕΙΑΣ) ΚΑΙ ΝΙΚΗΣΑΣ ΠΑΙΣΙ ΚΑΙ ΑΝΔΡΑΣΙ ΓΥΜΝΑΣΙΑΡΧΩΝ ΚΑΙ ΚΩΜΩΔΟΙΣ ΧΟΡΗΓΩΝ. ΧΑΙΡΕΣΤΡΑΤΟΣ ΧΑΙΡΕΔΗΜΟΥ ΕΠΟΙΗΣΕ»

Ερμηνεία

Το άγαλμα είναι αναθηματικό που πρόσφερε ο Μεγακλής από την Ραμνούντα στη θεά Θέμιδα. Η απώλεια του δεξιού χεριού ζημιώνει το άγαλμα και από ερμηνευτικής άποψης. Ο τύπος κατά τον οποίο εικονίζεται από τους Έλληνες η θεά αυτή είναι σπάνιος και δύσκολο να συμπληρωθεί. Το χέρι ήταν προτεταμένο, ώστε η θεά θα κρατούσε κάποιο αντικείμενο, το οποίο αν και δεν γνωρίζουμε, θα πρέπει να άρμοζε στη θεά που εκπροσωπούσε το δίκαιο. Σύμφωνα με τον Σοφοκλή η «ουράνια» θεά εξέφρασε απαράμιλλα την προσωποποίηση του «εύβουλου» και «ορθόβουλου», το ιδανικό του «θείου Δικαίου». Η μεγαλοπρέπεια στη στάση και διάθεση της όλης μορφής, το σεμνό και ωραίο του προσώπου, το θείο και ιδανικό στην έκφραση σπάνια αποτυπώθηκαν σε μάρμαρο με τόση επιτυχία, όσο στο άγαλμα ετούτο. 
Από την επιγραφή μαθαίνουμε ότι το άγαλμα αφιερώθηκε στην θεά Θέμιδα, και συνεπώς συμπεραίνουμε ότι εικονίζει την θεά αυτή. Παράδοξο όμως είναι ότι αναφέρονται δύο ονόματα ιέρειων, της Καλλιστούς και Φειδοστράτης, από τις οποίες η δεύτερη αναφέρεται ως ιέρεια της Νεμέσεως. Με τα ονόματα αυτά επιγράφονται επίσης δύο θρόνοι του ναού που βρίσκονταν παλιά δεξιά και αριστερά της εισόδου και φιλοξενούνται σήμερα στο Αρχαιολογικό Μουσείο στην Αθήνα.  
Από την επιγραφή μαθαίνουμε επίσης ότι ο αναθέτης Μεγακλής νίκησε «παισί και ανδράσι γυμνασιαρχών και χορηγών κωμωδοίς», επομένως συμπεραίνουμε ότι στην Ραμνούντα διεξάγονταν αγώνες γυμναστικής και θεάτρου, και ότι εκεί υπήρχε θέατρο στο οποίο διδάσκονταν η τέχνη της αρχαίας κωμωδίας.

Ιστορική τοποθέτηση

Αν και δεν γνωρίζουμε ποιος ήταν ο Χαιρέστρατος Χαιρεδήμου, μπορούμε να πούμε ότι ήταν από τη Ραμνούντα και άκμασε στους πρώτους Αλεξανδρινούς χρόνους, κατά τους οποίους φιλοτεχνήθηκαν και τα αγάλματα του Μαυσωλείου και η Νίκη της Σαμοθράκης. Τα γράμματα είναι πιθανώς του πρώτου μισού του 3ου αιώνα π.Χ.
Κόρι Μπρόκεν

Βιογραφία

Η Μπρόκεν ήταν η πρώτη Ολλανδή νικήτρια στον Διαγωνισμό Τραγουδιού της Eurovision, κερδίζοντας τον διαγωνισμό του 1957 με το τραγούδι "Net als toen" ("Όπως παλιά"), μια σύνθεση του Γκους Γιάνσεν (Guus Jansen) σε στίχους του Ουίλι βαν Χέμερτ (Willy van Hemert).
Συμμετείχε στο διαγωνισμό του 1956 (τραγουδώντας όγδοη μεταξύ των δεκατεσσάρων συμμετοχών) το τραγούδι "Voorgoed voorbij" ("Για το καλό"), σε μουσική και στίχους του Γέλε ντε Βρις (Jelle de Vries) και του 1958 (όπου ισοβάθμησε στην τελευταία θέση) να τραγουδά το "Heel de wereld" ("Όλος Ο Κόσμος"), σε στίχους και μουσική του Μπένι Φρέντεν (Vreden). Ο Τζον Κένεντι o'Κόνορ στο βιβλίο του Ο Διαγωνισμός Τραγουδιού της Eurovision - Η Επίσημη Ιστορία, σημειώνει ότι η Κόρι είναι η μόνη τραγουδίστρια που έχει ολοκλήρωσε τόσο στην 1η όσο και στην τελευταία θέση στο διαγωνισμό.
Υπήρξε μία από τις δημοφιλέστερες τραγουδίστριες των δεκαετιών του 1950 και του 1960, που ερμήνευσε στο Sleeswijk Revue και παράλληλα στο καμπαρέ Snip el Snap και σημειώνοντας επιτυχίες, μερικές από τα οποία έχουν μεταφραστεί ως τραγούδια από τον Σαρλ Αζναβούρ. Το 1973, ωστόσο, ενώ διάβαζε ένα βιβλίο, που έγραφε για το Ρωμαϊκό δίκαιο, άρχισε να ενδιαφέρεται για το επάγγελμα του δικηγόρου.
Το 1976 ήταν παρουσιάστρια του διαγωνισμού, και το 1997 ανακοίνωσε τα αποτελέσματα της ολλανδικής ψηφοφορίας για τον ετήσιο διαγωνισμό. Ως εκείνη τη στιγμή η καριέρα της ως τραγουδίστρια είχε ολοκληρωθεί (από το το 1976, οπότε άρχισε να σπουδάζει νομικά). Αρχικά έγινε δικηγόρος και στη συνέχεια δικαστής στο Ντεν Μπος. Τη δεκαετία του 1990 επέστρεψε στη σόου μπίζνες τραγουδώντας και ηχογραφώντας ένα άλμπουμ, ενώ έγραφε επίσης μια στήλη για το γυναικείο περιοδικό Margriet.
Πέθανε σε ηλικία 83 ετών στις 30 Μαΐου του 2016.
Κόφλαχ

Αξιοθέατα

Τα κυριότερα αξιοθέατα είναι το "Μπιντεσγκεστούτ Πίμπερ" με τα περίφημα λευκά άλογα Λιπιτσάνερ και το θερμικό λουτρό "Therme Nova" το οποίο τροφοδοτείται από τις μεταλλικές πηγές στο Πίμπερ.
Άλλο ένα σημείο ενδιαφέροντος είναι ο Οίκος Τέχνης και Πολιτισμού ο οποίος φιλοξενεί εκθέσεις κυρίως ντόπιων καλλιτεχνών.

Υποδομή

Το Κόφλαχ διαθέτει σιδηροδρομικό τερματικό σταθμό και είναι ο πρώτος σταθμός του σιδηροδρόμου μεταξύ του Κόφλαχ και Γκρατς. 
Ο πλησιέστερος αυτοκινητόδρομος είναι ο "A2 Südautobahn", με τις πλησιέστερες συνδέσεις να είναι οι "Μόντριαχ" και "Μοοσκίρχεν". Οι σημαντικότεροι δρόμοι είναι οι "B70 Packerbundesstraße" που συνδέει το Κόφλαχ με το Γκρατς και Φίλλαχ και "B77 Gaberl Straße".

Οικονομία

Οι σημαντικοί βιομηχανικοί χώροι είναι οι Stölzle Oberglas, παραγωγός γυαλιού, και η LEAR, παραγωγός καθισμάτων αυτοκινήτων (ειδικά για την Magna Steyr).
Όσμουντ Μποπεαράχτσι

Σταδιοδρομία

Τελείωσε τις σπουδές του στην Γαλλία όπου και ζει έκτοτε. Το 1983 συνέχισε με μεταπτυχιακούς τίτλους σπουδών στο Εθνικό Κέντρο Επιστημονικής Έρευνας της Γαλλίας (CNRS) και το 1989 έγινε ειδικός ερευνητής στο ίδρυμα.
Το 1991, εξέδωσε το εκτεταμένο έργο του σχετικά με τα νομίσματα των ελληνιστικών ηγεμονιών σε Βακτρία και Ινδία με τίτλο Monnaies gréco-bactriennes et indo-grecques (χρήματα των Ελληνοβακτρών και των Ινδοελλήνων) το οποίο εξελίχθηκε σε έργο αναφοράς στο πεδίο του. Τα συμπεράσματα που εξάγει εντός του βιβλίου, στηρίζονται σε εκτεταμένη νομισματική ανάλυση όπως τοποθεσία ανακάλυψης, αστοχίες κοπής, μονογράμματα, μεταλλουργία, τεχνοτροπία, ελληνικές και ινδικές γραφές και επιγραφές κ.α.. Το έργο αυτό τιμήθηκε με το βραβείο Μέντελ για την ιστορική έρευνα το 1992.
Έχει γράψει συνολικά 9 βιβλία και έχει πάνω από 130 δημοσιεύσεις σε επιστημονικά περιοδικά.
Πέτροβο

Γεωγραφία

Το χωριό Πέτροβο βρίσκεται σε ορεινή περιοχή στους βόρειους πρόποδες του βουνού Όρβηλος, 6 χλμ. από τα σύνορα με την Ελλάδα. Βρίσκεται περίπου 610 μέτρα πάνω από την επιφάνεια της θάλασσας και είναι ο τόπος της πηγής του ποταμού του Πετρόβου.

Δημογραφικά

Κατά την απογραφή του 2011, ο πληθυσμός του χωριού Πέτροβο ήταν 632 κάτοικοι. Από εθνικότητα, η πλειοψηφία των κατοίκων (99,36%) ήταν Βούλγαροι. Για το 0,63% του πληθυσμού, η εθνικότητα είναι άγνωστη.
Γιαν Λίφενς

Βιογραφία

Ο Λίφενς γεννήθηκε στο Λέιντεν, όπου σε ηλικία οκτώ ετών εκπαιδεύτηκε στο εργαστήριο του ζωγράφου Γιόρις φαν Σχόοτεν (Joris van Shooten) (π. 1587-1653). Την περίοδο 1617-19 σπούδασε στο Άμστερνταμ, με δάσκαλο τον ιστορικό ζωγράφο Πίτερ Λάστμαν, του οποίου η επίδραση είναι εμφανής στα πρώιμα έργα του. Ο Λίφενς επέστρεψε στο Λέιντεν, όπου από το 1625 μέχρι το 1631 μοιράστηκε το ίδιο εργαστήριο με τον Ρέμπραντ. Το γεγονός πως την περίοδο αυτή φιλοτέχνησαν πίνακες κοινής θεματολογίας, θεωρείται ένδειξη πως μεταξύ τους αναπτύχθηκε ανταγωνισμός. Ο Ρέμπραντ ξεκίνησε την εκπαίδευσή του λίγα χρόνια αργότερα από τον Λίφενς, ο οποίος αν και μέχρι το 1628 είχε μεγαλύτερη φήμη, αργότερα επισκιάστηκε από την καθιέρωση του Ρέμπραντ. 
Εκτός από την επίδραση του Λάστμαν, τα πρώτα έργα του Λίφενς μαρτυρούν επίσης επιρροές από τους «καραβατζιστές» της Ουτρέχτης, όπως του Χέρριτ φαν Χόντχορστ (Gerrit van Honthorst), ενώ μετά το 1628, διαφοροποίησε αισθητά την τεχνοτροπία του, χρησιμοποιώντας περισσότερο μονοχρωματικούς τόνους. Την ίδια περίοδο, η φήμη του είχε εξαπλωθεί, αναλαμβάνοντας επίσης παραγγελίες για τον πρίγκιπα Φρέντερικ Χένρυ. Στην αυτοβιογραφία του, ο γραμματέας τού πρίγκιπα, Κονσταντίν Χόυχενς, εκθείασε το έργο του Λίφενς, αναφέροντας ειδικότερα πως η επινοητικότητα και τα τολμηρά θέματά του ήταν ανώτερα του Ρέμπραντ, αν και ο τελευταίος υπερίσχυε, κατά τον Χόυχενς, στην ακρίβεια και την εκφραστικότητα των συναισθημάτων. Ορισμένα από τα έργα που ολοκλήρωσε τα τελευταία χρόνια της παραμονής του στο Λέιντεν συγκαταλέγονται στις κορυφαίες δημιουργίες του, όπως η Ανάσταση του Λαζάρου (1631, Μουσείο του Μπράιτον). Ο Λίφενς εγκατέλειψε την πόλη του Λέιντεν στις αρχές του 1632 και εγκαταστάθηκε στην Αγγλία, όπου παρέμεινε μέχρι το 1635. Την περίοδο αυτή καταγράφεται ένας πολύ περιορισμένος αριθμός έργων του. Σύμφωνα με μία αναφορά σε ένα ποίημα τού Χόυχενς, φιλοτέχνησε προσωπογραφίες για μέλη της Αγγλικής βασιλικής οικογένειας, ωστόσο καμία από αυτές δεν διασώζεται. To 1635 έγινε μέλος της Συντεχνίας του Αγίου Λουκά της Αμβέρσας. Τα επόμενα χρόνια υιοθέτησε τη μπαρόκ τεχνοτροπία της φλαμανδικής σχολής, κατά τα πρότυπα του βαν Ντάικ και του Ρούμπενς. Παρά το γεγονός πως αναλάμβανε πολυάριθμες παραγγελίες, στα τέλη του 1643 αντιμετώπισε έντονα οικονομικά προβλήματα που οδήγησαν στην απώλεια της περιουσίας του. Στα τελευταία χρόνια της ζωής τους εργάστηκε στο Άμστερνταμ, ταξιδεύοντας για μικρά χρονικά διαστήματα στη Χάγη, το Βερολίνο και το Λέιντεν.
Κρατιδιακές εκλογές του Σλέσβιχ-Χόλσταϊν (2017)

Eκλογές διεξήχθησαν στο γερμανικό κρατίδιο Σλέσβιγκ-Χόλσταϊν στις 7 Μαΐου 2017. Εξελέγησαν όλα τα μέλη του κρατιδιακού κοινοβουλίου (Landtag). Στις εκλογές, ο Πρωθυπουργός του Σλέσβιγκ-Χόλσταϊν Τόρστεν Άλμπιγκ οδήγησε έναν συνασπισμό που αποτελείτο από το Σοσιαλδημοκρατικό Κόμμα (SPD) μαζί με τους Πράσινους και την Ομοσπονδία Ψηφοφόρων του Νότιου Σλέσβιχ (SSW).
Οι εκλογές κατέληξαν στη νίκη της Χριστιανοδημοκρατικής Ένωσης (CDU) που σχημάτισε κυβέρνηση με το Ελεύθερο Δημοκρατικό Κόμμα (FDP) και τους Πράσινους.
Ο Ντάνιελ Γκίντερ ορκίστηκε νέος πρωθυπουργός τον Ιούνιο.
Πόρος Αιτωλοακαρνανίας (νησίδα)

Ιστορία

Η νησίδα, λόγω της κοντινής απόστασης απόστασης από την πόλη του Αιτωλικού, έπαιξε σημαντικό ρόλο κατά πολιορκία του Μεσολογγίου το 1826 και καταλήφθηκε από τον Οθωμανικό στρατό του Ομέρ Βρυώνη στις 28 Φεβρουαρίου 1826.
Εσωτερικό γινόμενο

Εσωτερικό γινόμενο ονομάζεται μία ανοιχτή πράξη στοιχείων διανυσματικού χώρου. Το αποτέλεσμα είναι αριθμός. Όταν σε ένα διανυσματικό χώρο ορίζεται το εσωτερικό γινόμενο, τότε μπορεί να οριστεί και το μέτρο του διανύσματος  το οποίο είναι:  όπου το  είναι το εσωτερικό γινόμενο του  με τον εαυτό του.
Ιερός Ναός Παναγίας (Ευαγγελισμός της Θεοτόκου) (Ζυμβραγού Κισάμου)

Ιερός Ναός Παναγίας (Ευαγγελισμός της Θεοτόκου) (Ζυμβραγού Κισάμου). Στο συνοικισμό Ψιλιανά του οικισμού Ζυμβραγού Κισάμου βρίσκεται κτισμένος ο ναός της Παναγίας. Είναι αφιερωμένος στον Ευαγγελισμό της Θεοτόκου και ξεχωρίζει για τις δύο παραστάσεις του 15ου αι. που φέρει στο εσωτερικό του, αυτές του Ευαγγελισμού και της Καθόδου στον Άδη. Ο υπόλοιπος ναός δεν είχε καν επιχριστεί, κάτι που σημαίνει ότι κάποιο απροσδόκητο πιθανόν γεγονός ανάγκασε τον τεχνίτη να διακόψει απότομα την εργασία του.
Κυριότητα πλοίου

Τρόποι κτήσεως κυριότητας πλοίου

Οι τρόποι κτήσεως κυριοτητας πλοίου με βάση τους κανόνες τόσο του Ιδιωτικού Δικαίου όσο και του Κ.Ι.Ν.Δ. διακρίνονται σε πρωτότυπους και σε παράγωγους.

Πρωτότυποι τρόποι

Πρωτότυποι τρόποι κτήσης κυριότητας πλοίου είναι η ναυπήγηση, (που διακρίνεται σε επιμέρους «ναυπήγηση κατ' αποκοπή», «ναυπήγηση δια λογαριασμόν» και «οικονομική ναυπήγηση»), η χρησικτησία (που και αυτή διακρίνεται σε επιμέρους "τακτική χρησικτησία και σε «έκτακτη»), και τέλος η δι' εκποίησης ή δια πλειστηριασμού.

Παράγωγοι τρόποι

Παράγωγοι τρόποι κτήσης και μεταβίβασης κυριότητας πλοίου είναι η λεγόμενη συμβατική μεταβίβαση, η μεταβίβαση μερίδας πλοίου, η εγκατάλειψη πλοίου καθώς και άλλες επιμέρους όπως δια δωρεάς, ή αιτίας θανάτου, δια κληροδοσίας ή κληρονομίας καθώς και η δια δικαστικής απόφασης περί αναγνώρισης κυριότητας.

Τρόποι κτήσης κυριότητας κατά Δημόσιο Δίκαιο

Ανεξάρτητα των παραπάνω. τρόποι επίσης κτήσης κυριότητας πλοίου κατά το Δημόσιο Δίκαιο είναι η άλωση (ως λεία πολέμου αντί λάφυρο), η δήμευση καθώς και η παράγωγη κτήση του πλοίου που έχει βυθισθεί (καταποντιστεί) στα ελληνικά χωρικά ύδατα και είναι δυνατή η ανέλκυση αυτού.

Περιορισμοί μεταβίβασης κυριότητας

Οι λεγόμενοι περιορισμοί μεταβίβασης κυριότητας πλοίου αφορούν περισσότερο μεταβίβαση σε αλλοδαπούς πλοίων που είναι νηολογημένα σε ελληνικά νηολόγια και αφορούν ιδιαίτερα μέτρα εκποίησης.
Αρχιεπίσκοπος Αυστραλίας Στυλιανός

Σύνοψη

Ο Αρχιεπίσκοπος Στυλιανός γεννήθηκε στο Ρέθυμνο της Κρήτης στις 29 Δεκεμβρίου 1935. Σπούδασε θεολογία στη Θεολογική Σχολή της Χάλκης, από όπου αποφοίτησε το 1958. Χειροτονήθηκε διάκονος το 1957 και ιερέας το 1958. Ολοκλήρωσε τις μεταπτυχιακές του σπουδές στη συστηματική θεολογία και τη φιλοσοφία της θρησκείας στη Βόννη της Γερμανίας, από το 1958 έως το 1966. Στους διδασκάλους του συμπεριλαμβανόταν ο Καρδινάλιος Γιόζεφ Ράτσινγκερ, ο οποίος αργότερα έγινε ο Πάπας Βενέδικτος ΙΣΤ΄. Έγραψε τη διατριβή του στην ιδέα πως η Ορθόδοξη Εκκλησία κατείχε το αλάθητο όταν ενεργούσε από κοινού με συνοδικότητα (π.χ. τα Οικουμενικά Συμβούλια). Τη περίοδο αυτή, η ιδέα του αλάθητου φαινόταν πως ανήκε αποκλειστικά στη Ρωμαιοκαθολική Εκκλησία, και ήταν εντελώς ξένη στην Ορθόδοξη. 
Το 1965, ενώ ολοκλήρωνε τις μεταπτυχιακές του σπουδές, ανακυρήχθηκε καθηγητής Θεολογίας στο Πανεπιστήμιο Αθηνών. Το 1966 ορίστηκε ηγούμενος στη Μονή Βλατάδων στη Θεσσαλονίκη. Ήταν ιδρυτικό μέλος, στη συνέχεια αντιπρόεδρος και εν τέλει πρόεδρος, του Πατριαρχικού Ινστιτούτου Πατερικών Μελετών στη μονή. Από το 1969 έως το 1975, δίδαξε συστηματική θεολογία στο Αριστοτέλειο Πανεπιστήμιο Θεσσαλονίκης. 
Το 1970, εξελέγη Τιτουλάριος Μητροπολίτης Μιλητουπόλεως (ενώ παρέμενε στην Ιερά Μονή Βλατάδων) ως έξαρχος υπεύθυνος για θέματα που απασχολούσαν τη βόρεια Ελλάδα και το Άγιον Όρος.

Αρχιεπίσκοπος Αυστραλίας

Το 1975, ο Στυλιανός Χαρκιανάκης εξελέγη Αρχιεπίσκοπος Αυστραλίας και Έξαρχος Ωκεανίας. Κατέχοντας αυτή τη θέση, συμμετείχε σε αρκετούς διαλόγους μεταξύ της Ορθοδοξίας και άλλων Χριστιανικών ομάδων. Η πλέον περίοπτη θέση που κατείχε ήταν αυτή του αντιπροέδρου του θεολογικού διαλόγου με τη Ρωμαικαθολική Εκκλησία, αλλά και ως αντιπρόεδρος με τις Αγγλικανικές εκκλησίες. 
Δίδαξε θεολογία και πνευματικότητα στο Πανεπιστήμιο του Σίδνεϊ από το 1975 έως το 2019. Το 1986, αναγορεύθηκε ο πρώτος κοσμήτορας της Θεολογικής Σχολής του Αγίου Ανδρέα. Επίσης, κατείχε τη θέση του διδάκτορα στη Συστηματική Θεολογία.

Βραβεύσεις

Το 1973, του απονεμήθηκε το Διεθνές βραβείο Χέρντερ. Επίσης του απονεμήθηκε το Βραβείο Ποίησης από την Ακαδημία Αθηνών το 1980, ως ένας αξιοσημείωτος ποιητής με εκτενή βιβλιογραφία. Το 1985 αναγορεύθηκε επίτιμος διδάκτωρ από το Πανεπιστήμιο του Λούμπλιν στη Πολωνία. Ακόμη, ένα από τα ποιήματα του, το «Μετά Εφιάλτου», μελοποιήθηκε από τον Κώστα Τσικαδέρη. Το 2014 αναγορεύθηκε επίτιμος διδάκτορας του Παιδαγωγικού Τμήματος Δημοτικής Εκπαίδευσης του Πανεπιστημίου Κρήτης.
Χουάν Σεμπαστιάν Βερόν

Καριέρα

Ο Χουάν Σεμπάστιαν Βερόν έχει κάνει μεγάλη καριέρα σε υψηλό ποδοσφαιρικό επίπεδο. Ξεκίνησε το ποδόσφαιρο το 1993 από τα νεανικά τμήματα της Εστουδιάντες Λα Πλάτα ομάδα της πόλης που γεννήθηκε το επόμενο χρόνο υπέγραψε επαγγελματικό συμβόλαιο με την ομάδα μετά από 22 εμφανίσεις και 20 γκόλ που βοηθούν την ομάδα το 1995 να επιστρέψει στην κορυφαία κατηγορία του ποδοσφαίρου της Αργεντινής, φεύγει με μεταγραφή στην Μπόκα Τζούνιορς μετά απο 17 μόλις εμφανίσεις και 3 γκολ κάνει την πρώτη του εμφάνιση με την Εθνική ομάδα της Αργεντινής και υπογράφει συμβόλαιο συνεργασίας με την Ιταλικη ΟΚ Σαμπντόρια του Σβεν Γκόραν Έρικσον αγωνίζεται με την ομάδα της Γένοβαςγια 2 χρόνια.
Το 1998 μετά το Παγκόσμιο Κύπελλο Ποδοσφαίρου 1998 όπου αγωνίστηκε με την Αργεντινή υπογράφει στην Πάρμα Π.Σ με την ομάδα αυτή κατακτάει το Κύπελλο Ιταλίας και το Κύπελλο ΟΥΕΦΑ το 1999. Μετά από μόλις ένα χρόνο στην Πάρμα Π.Σ ο Βερόν μεταγράφεται εκ νέου στην Σ.Σ. Λάτσιο. Σε μια από τις πιο πετυχημένες περιόδους της Ιστορίας της ομάδας ο Βερόν κερδίζει με την Σ.Σ. Λάτσιο το ΟΥΕΦΑ Σούπερ Καπ το 1999 εναντίον της Μάντσεστερ Γιουνάιτεντ το 1999, το Πρωτάθλημα Ιταλίας, το Κύπελλο Ιταλίας και το Σούπερ Καπ Ιταλίας το 2000.
Τον Φεβρούαριο του 2001 ένα σκάνδαλο με πλαστό Ιταλικό διαβατήριο οδηγεί τον Βερόν στην μεταγραφή του στην Μάντσεστερ Γιουνάιτεντ στην ομάδα μένει δύο χρόνια αλλά οι εμφανίσεις δεν ήταν οι αναμενόμενες κατακτάει μεν το πρωτάθλημα της Πρέμιερ Λιγκ το 2002-03 και φεύγει από την ομάδα για την Τσέλσι ΦΚ παρά την πρώτη του εντυπωσιακή εμφάνιση στον πρώτο του αγώνα εναντίον της Λίβερπουλ Φ.Κ. ούτε με την ομάδα του Λονδίνου καταφέρνει να εντυπωσιάσει τελειώνει την σεζόν 2003-04 με μόλις 14 εμφανίσεις.
Την επόμενη σεζόν ο Βερόν φεύγει δανεικός από την Τσέλσι ΦΚ στην Ίντερ για δύο σεζόν. Στην Ίντερ ξαναβρίσκει τον καλό του εαυτό ήταν ποδοσφαιριστής της ομάδας που κατέκτησε δυο φορές το Κύπελλο Ιταλίας το 2005 και το 2006 και μία φορά το Πρωτάθλημα Ιταλίας (όπου η ομάδα της Ιντερ πήρε το πρωτάθλημα αν και 3η στην κανονική Βαθμολογία αφαιρέθηκαν βαθμοί από τη Γιουβέντους και τη ΑΚ Μίλαν λόγω ενός σκανδάλου με στημένα παιχνίδια.
Στα μέσα της σεζόν του 2006 ανακοινώνει την απόφαση να επιστρέψει στην πατρίδα του η Μποκα Τζόνιορς και η Ρίβερ Πλέιτ ενδιαφέρθηκαν για τον διεθνή μέσο αλλά αυτός προτίμησε την ομάδα της γενέτειράς του Εστουδιάντες Λα Πλάτα. Μαζί της πανηγύριζε την κατάκτηση της Απερτούρα το 2006 και του Κόπα Λιμπερταδόρες το 2009.
Άνω Κουρτέσι Ηλείας

Ιστορία

Το προηγούμενο όνομα του χωριού ήταν Μάζι. Το χωριό πρωτοσχηματίζεται στις αρχές του 15ου αιώνα. Αναφέρεται το 1461/1462 σε οθωμανικό τιμαριώτικο κατάστιχο να κατοικείται από αλβανόφωνους.
Ο οικισμός απείχε δύο ώρες δρόμο στα 1885 από τη Μανωλάδα, την έδρα του τότε Δήμου Βουπρασίων.
Την 20/04/1835 το Μάζι προσαρτάται στον τότε Δήμο Καλοτυχίας. Με το ΦΕΚ 5Α της 08/03/1841 αποσπάται από το Δήμο Καλοτυχίας και προσαρτάται στο Δήμο Βουπρασίων, ενώ με το ΦΕΚ 256Α της 28/08/1912 αποσπάται από το Δήμο Βουπρασίων και προσαρτάται στην κοινότητα Ζόγκας. Με το ΦΕΚ 258Α της 13/10/1924 αποσπάται από την κοινότητα Ζόγκας και ορίζεται έδρα της κοινότητας Μαζίου. Την 08/08/1928 με το ΦΕΚ 156Α μετονομάζεται σε Κουρτέσι. Με το ΦΕΚ 276Α της 23/09/1977 ξαναλλάζει όνομα και ονομάζεται πλέον Άνω Κουρτέσι. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση «Καποδίστριας», προσαρτάται στο Δήμο Βουπρασίας μέχρι το 2010 που εντάχθηκε στο Δήμο Ανδραβίδας-Κυλλήνης (ΦΕΚ 87Α - 07/06/2010) βάσει της Διοικητικής Μεταρρύθμισης «Καλλικράτης».
Πανελλήνιο πρωτάθλημα στίβου γυναικών 1995

Το 60ο Πανελλήνιο πρωτάθλημα στίβου γυναικών 1995 διεξήχθη στο Παμπελοποννησιακό Στάδιο Πάτρας μαζί με το αντίστοιχο πανελλήνιο πρωτάθλημα στίβου ανδρών 1995.
Το πρωτάθλημα μαραθωνίου διεξήχθη στις 5 Νοεμβρίου στην κλασική διαδρομή Μαραθώνας-Παναθηναϊκό Στάδιο παράλληλα με τον Διεθνή Μαραθώνιο στη μνήμη "Γρηγόρη Λαμπράκη" και το "Ευρωπαϊκό Πρωτάθλημα Αστυνομικών Υπαλλήλων". Χωριστά διεξήχθησαν, επίσης, τα πρωταθλήματα επτάθλου και βάδην αλλά τα αποτελέσματά τους υπολογίστηκαν στη βαθμολογία. Τη χρονιά αυτή στους δρόμους αντοχής αντί των 3.000μ έγιναν τα 5.000μ. Επίσης, στο πρόγραμμα προστέθηκαν το άλμα επί κοντώ και η σφυροβολία.
Πρωταθλητής σύλλογος αναδείχθηκε ο Πανελλήνιος Γ.Σ. για τέταρτη συνεχόμενη χρονιά και 18η συνολικά. Παράλληλα, έκανε το "νταμπλ", αφού κατέκτησε και το ανδρικό πρωτάθλημα.
Ο Πλανήτης των Πιθήκων: Η Αυγή

Περίληψη

Έχουν περάσει δέκα χρόνια από την αψιμαχία μεταξύ των ανθρώπων και των πιθήκων στην γέφυρα του Σαν Φρανσίσκο. Ο ιός  ALZ-113,που ξεκίνησε από το Σαν Φρανσίσκο, προκάλεσε μια ολόκληρη πανδημία με συνέπεια να πεθάνουν πολλοί άνθρωποι. Επίσης εξαιτίας της πανδημίας, επιβλήθηκαν αυστηροί στρατιωτικοί νόμοι, από τις οποίες ξέσπασαν εμφύλιοι πόλεμοι μεταξύ των ανθρώπων σε όλες τις χώρες παγκοσμίως. Επίσης προέκυψαν και οικονομικά προβλήματα. Συνέπεια όλων αυτών ήταν να καταστραφεί η ανθρωπότητα και το 90% της ανθρωπότητας να εξαλειφθεί από προσώπου γης, ενώ οι νοήμονες πίθηκοι να σχηματίσουν και να αναπτύξουν μια δική τους κοινωνία.Οι τελευταίοι επιζώντες άνθρωποι, θέλοντας να εξολοθρεύσουν τους πιθήκους, ξεκινούν πόλεμο με αυτούς με στόχο να πάρουν τον πλανήτη τους πίσω.
Εθνόσημο της Ανγκόλας

Το έμβλημα της Ανγκόλας αντανακλά την πρόσφατη ιστορία της χώρας. Υπάρχει πληθώρα μαρξιστικών συμβόλων στο εθνόσημο.
Στο κέντρο βρίσκεται μια χατζάρα και μια τσάπα, που αντιπροσωπεύουν την επανάσταση, με την οποία η χώρα κατέκτησε την ανεξαρτησία της, αλλά και τη σημασίας των αγροτών. Επάνω και από τα δύο εμβλήματα βρίσκεται ένα αστέρι, το οποίο συναντάται σε πολλές σοσιαλιστικές εικόνες. Ο ανατέλλων ήλιος είναι το παραδοσιακό έμβλημα μιας νέας αρχής. Αυτά τα εμβλήματα περικλείονται σε έναν κύκλο, ο οποίος σχηματίζεται κατά το ήμισυ από ένα γρανάζι το οποίο συμβολίζει τους βιομηχανικούς εργάτες και κατά το άλλο μισό με ένα καφεόδεντρο με φύλλα καφέ, το οποίο συμβολίζει τη βιομηχανία καφέ. Στο κάτω μέρος βρίσκεται ένα ανοικτό βιβλίο, το οποίο συμβολίζει την εκπαίδευση. Ένα πανό υπάρχει από κάτω, που γράφει «Δημοκρατία της Ανγκόλας» στα πορτογαλικά.
Αναγωγή γράφου

Στην επιστήμη υπολογιστών, η αναγωγή γράφου (graph reduction) υλοποιεί μια αποδοτική έκδοση της μη-αυστηρής αποτίμησης, μιας στρατηγικής αποτίμησης στην οποία οι παράμετροι σε μια συνάρτηση δεν αποτιμώνται άμεσα. Η μορφή αυτή της μη-αυστηρής αποτίμησης είναι γνωστή και σαν οκνηρή αποτίμηση και χρησιμοποιείται στις γλώσσες συναρτησιακού προγραμματισμού. Η τεχνική χρησιμοποιήθηκε για πρώτη φορά από τον Chris Wadsworth το 1971.

Αναγωγή γράφου συνδυαστών (Combinator graph reduction)

Η αναγωγή γράφου συνδυαστών είναι μια βασική τεχνική υλοποίησης για γλώσσες συναρτησιακού προγραμματισμού, στην οποία ένα πρόγραμμα απεικονίζεται σε συνδυαστές που αντιστοιχίζονται σε μια δομή δεδομένων κατευθυνόμενου γράφου στη μνήμη του υπολογιστή, και η εκτέλεση του προγράμματος αποτελείται από την αντικαταστάσεις/αναγωγές (rewriting) τμημάτων αυτού του γράφου προς τα τελικά αποτελέσματα.

Ιστορία

Η ιδέα της αναγωγής γράφου που επιτρέπει σε τιμές που έχουν αποτιμηθεί να είναι κοινές ανάγεται στη διδακτορική διατριβή του Chris Wadsworth το 1971. Η διατριβή αυτή αναφέρθηκε από τους Peter Henderson και James H. Morris Jr. το 1976 στο “A lazy evaluator”  που εισήγαγε την ιδέα της οκνηρης αποτίμησης. Το 1976 ο David Turner ενσωμάτωσε την οκνηρή αποτίμηση στη γλώσσα SASL χρησιμοποιώντας συνδυαστές.
Η SASL ήταν μια πρώιμη γλώσσα συναρτησιακού προγραμματισμού που δημιουργήθηκε από τον Turner το 1972.
Κύπελλο Ελλάδος καλαθοσφαίρισης γυναικών 2009-2010

To Κύπελλο Ελλάδος καλαθοσφαίρισης γυναικών 2009-2010, ήταν το 15ο κατά σειρά Κύπελλο Ελλάδος καλαθοσφαίρισης γυναικών. Ξεκίνησε στις 11 Οκτωβρίου 2009 με τους αγώνες της πρώτης φάσης και τελείωσε στις 18 Απριλίου 2010 με τον τελικό μεταξύ του Αθηναϊκού και της Φ.Ε.Α. Ν.Φ./Ν.Χ.. Τον τίτλο κατέκτησε για πρώτη φορά στην ιστορία της η ομάδα του Αθηναϊκού.

Τελική φάση, Βέροια

Το φάιναλ 4 διεξήχθη στη Βέροια το διήμερο 17 και 18 Απριλίου 2010
Ιωάννης Ποντίκης

Ο Ιωάννης Ποντίκης υπήρξε Έλληνας εθνικός ευεργέτης. Απεβίωσε στην Χαλκίδα, κληροδοτώντας γενναίο ποσό στο ορφανοτροφείο της Αίγινας.
Νικόλαος Ι. Παπαϊωάννου

Σταδιοδρομία

Γεννήθηκε στο Αγρίνιο. Ήταν γιος του Ιωάννου Παπαϊωάννου. Έλαβε μέρος στην Εθνική Αντίσταση κατά τα χρόνια της Κατοχής ως καπετάνιος του ΕΛΑΣ στο αρχηγείο της Τριχωνίδας και αργότερα συνελήφθη αιχμάλωτος από τους Γερμανούς. Την περίοδο αυτή υπέστη επίσης διώξεις και φυλακίσεις εξαιτίας της αντιστασιακής του δράσης.
Εργάστηκε ως δικηγόρος. Εξελέγη για πρώτη φορά βουλευτής στις εκλογές του 1974 με την Ένωση Κέντρου-Νέες Δυνάμεις (από το 1976 ΕΔΗΚ) συγκεντρώνοντας 3.677 σταυρούς προτίμησης. Πολιτεύτηκε ξανά με την ΕΔΗΚ στις εκλογές του 1977 και απέτυχε να εκλεγεί βουλευτής.  Εξελέγη βουλευτής του ΠΑΣΟΚ (όπου προσχώρησε το 1979) στις εκλογές του 1981 και επανεξελέγη βουλευτής στις εκλογές του 1985. Ωστόσο, δεν πρόλαβε να ολοκληρώσει τη νέα του θητεία.
Πέθανε ενώ ήταν εν ενεργεία βουλευτής και κηδεύτηκε από το Πρώτο Νεκροταφείο Αθηνών τον Ιανουάριο του 1986. Ήταν παντρεμένος. Την έδρα του κατέλαβε ο Θωμάς Κουτσομπίνας.